
ДО 
ОБЩИНСКИ СЪВЕТ
БУРГАС



                                                        ДОКЛАДНА ЗАПИСКА
ОТ МАНОЛ ТОДОРОВ, ЗАМЕСТНИК - КМЕТ „СПОРТ И ТУРИЗЪМ“



                Относно:  Предоставяне на финансова подкрепа за предстоящи спортни прояви и  финансово подпомагане на изявени бургаски спортисти  


УВАЖАЕМИ ОБЩИНСКИ СЪВЕТНИЦИ,


            Настоящата докладна записка е по повод  необходимостта от финансова  подкрепа за предстоящи спортни прояви и финансово подпомагане на изявени бургаски спортисти за участие в престижно международно първенство. 
            В Община Бургас е постъпило писмо с вх. №78-00-322/30.06.2025г.  от Българска федерация на силовите атлети  „Айрън мен“ с  инициатива за реализиране на кръг от Държавно първенство по силов многобой 2025г., като част от национална кампания на Министерство на младежта и спорта и Спортната асоциация на МВР под мотото „Силните срещу дрогата“.
В Държавното първенство по силов многобой 2025 г. ще вземат участие най-добрите български атлети. Отправено е предложение Община Бургас да стане домакин на тази инициатива в рамките на кампанията „Мисия Родина“. Събитието има за цел да стартира провеждането на спортни прояви, в които да се преплитат българският фолклор и история, българските традиции и танци. 
Всички събития на Федерацията ще бъдат широко отразени по медиите, по телевизия БГ+, БНТ, bTV, Нова Телевизия и др., в големите печатни издания, както и в реално време /стрийминг/ на фейсбук страницата и на сайта на Федерацията. 
След направени разчети предлагам да бъдат предоставени средства в размер на 2500 лв. (две хиляди и петстотин лева), които ще са за сметка на предвидения резерв по Приложение №13.5 „Спортен календар за 2025 година“.
В Община Бургас е постъпило предложение с писмо с вх. №78-00-227/18.06.2025г. от „Фехтовален клуб Корсар “  за допълнително финансиране  на „Европейска купа по фехтовка“ за деца до 14 години и „Международен турнир по фехтовка Купа - Бургас 2025“ за деца до 12 години. 
Допълнителните средства са за непредвидени разходи, произлезли от наложилата се смяна на спортна зала „Бойчо Брънзов“ със спортна зала „Никола Станчев“ за провеждане на турнирите. Финансовият ресурс  е за  заплащане на глобата за смяна на залите към Европейската Конфедерация по Фехтовка, допълнителни разходи, свързани с транспортиране и окомплектоване на фехтовалното оборудване в новата зала, претърпени загуби от отпаднали резервации и заплащане наем на зала за провеждане на спортните прояви.
По повод отправеното искане до Община Бургас, предлагам допълнително финансиране на събитието,  включено в Спортния календар  в размер на 5450 лв.(пет  хиляди четиристотин и петдесет  лева), осигурени за сметка на предвидения резерв по  Приложение №13.5 „Спортен календар за 2025 година“.
Друго искане за финансово подпомагане е постъпило с писмо с вх. №78-00-327/10.07.2025 г. от КСТ „ Бургас“  и е по повод предстоящо участие на състезатели от клуба – И.З. и А.М. в Открито първенство на Германия, което ще се проведе в гр. Щутгарт през месец август. Бургаската танцова двойка е първата в историята на спортните танци в България, която е извоювала два златни медала от същото престижно първенство през 2024г., с което достойно представя страната и града ни на световната танцова сцена. Финансовите средства са необходими за покриване на част от разходите на танцовата ни двойка за пътни разходи, хотелско настаняване  и такса за участие.  В тази връзка предлагам да бъде отпусната сумата в размер на 2 000 лв.  (две хиляди лева), в т.ч. по 1 000  лв. на състезател. Средствата  ще бъдат  осигурени за  сметка на предвидения бюджет за спорт по т.3-„Финансово подпомагане на бургаски състезатели и отбори за участие в Световни, Европейски и Международни първенства“ на Приложение №13.4 - Субсидиране на други дейности в спорта през 2025г.
 Предвид кратките срокове за подготовка и провеждане на спортните прояви, както и осигуряване на необходимия финансов ресурс в обществен интерес, моля на основание чл. 60, ал. 1 от Административнопроцесуалния кодекс, да се допусне предварително изпълнение на решението.

Предвид гореизложеното и на основаниe чл. 21, ал. 1, т. 8 и ал. 2 от Закона за местното самоуправление и местната администрация, предлагам Общински съвет – Бургас да вземе следното:


РЕШЕНИЕ:


          Ⅰ. Изменя и допълва  Спортния  календар на Община Бургас за 2025 г., одобрен по Приложение № 13.5 към бюджета както следва:
1. По т.35 - „Международен турнир по фехтовка за деца до 12г. „Burgas Cup” и Европейска купа за деца до 14г. -  допълнително финансово подпомагане  в размер на 5 450 лв. (пет хиляди четиристотин и петдесет  лева), за сметка на предвидения резерв в разпределението на средствата за Спортния календар.
2. Нова т.89 –„ Кръг от Държавно първенство по силов многобой 2025 г., като част от национална кампания на Министерство на младежта и спорта и Спортната асоциация на МВР под мотото „Силните срещу дрогата“ с организатор Българска федерация на силовите атлети „Айрън мен“  – финансово подпомагане в размер на 2 500 лв. (две хиляди и петстотин лева), за сметка на предвидения резерв в разпределението на средствата за Спортния календар.

     II.   Одобрява средства по т.3 на Приложение №13.4 „Субсидиране на други дейности в спорта през 2025 г.“ към бюджета в размер на 2 000 лв. (две хиляди лева) /по 1 000  лв. на всеки състезател/ за финансово подпомагане на танцовата двойка И.З. и А.М. - състезатели от КСТ „Бургас“ за участие на Откритото първенство на Германия, което ще се проведе в гр. Щутгарт през месец август. 
      ⅠII. На основание чл. 60, ал. 1 от Административнопроцесуалния кодекс, допуска предварително изпълнение на решението.
 
  
Приложение: Съгласно текста.




С уважение,


              МАНОЛ ТОДОРОВ 
ЗАМ.-КМЕТ „СПОРТ И ТУРИЗЪМ“

